Kaliňák, Robert, podpredseda vlády a minister vnútra SR (2014-09-10):
Ďakujem pekne. Vážený pán predseda, vážené dámy poslankyne, páni poslanci, predovšetkým sa vám chcem poďakovať, že ste tento návrh zákona hneď v úvode ocenili štyrmi jedničkami v rámci čísla parlamentnej tlače, čo je mimoriadne symbolické a čo aj naznačuje kvalitu toho zákona, toho, akým spôsobom chceme posunúť, chceme posunúť skúmanie a ochranu tých, ktorí sa rozhodnú s protispoločenskou činnosťou bojovať aj vlastnou občianskou odvahou. Z toho dôvodu sme ešte v rámci programového vyhlásenia vlády a následne všetkých krokov, ktoré sme prezentovali v rámci boja korupcii, a deklarovali, že v niekoľkých etapách budeme predkladať zákony, ktoré jednak budú zužovať priestor pre korupciu, to znamená predovšetkým nový kvalitný zákon o verejnom obstarávaní, ktorý priniesol do verejného obstarávania výrazné prvky transparentnosti, a v tejto chvíli aj výsledky kvality tendrov to potvrdzujú, a rovnako tak je na neho naviazané aj elektronické trhovisko, to znamená aukčný systém obstarávania, ktorý sa v týchto chvíľach napĺňa objednávateľmi a dodávateľmi a bude garantovať všetkým malým aj stredným, aj lokálnym dodávateľom čistotu vo verejnom obstarávaní. Druhým zákonom, ktorý sme z tejto série zákonov predkladali a v parlamente schvaľovali za silnej účasti, samozrejme, aj opozície a mimovládnych organizácií, boli volebné kódexy, ktoré takisto zvýšili predovšetkým transparentnosť vo financovaní politických strán a prepojenia medzi politickými stranami a podnikateľským sektorom, a myslím, že sme urobili veľký kus, veľký krok dopredu, a tak ako som ohlasoval pred dvoma rokmi, ďalším bodom, ktorý má tentokrát viacej ísť k tej časti sankčnej, k tej časti, ktorá odhaľuje javy protispoločenských činností, je práve zákon o ochrane oznamovateľov protispoločenskej činnosti, v odbornej verejnosti nazývaný zákon o whistlebloweringu alebo zákon o ochrane oznamovateľov korupcie. V tejto snemovni sa našlo niekoľko návrhov, ktoré predtým už boli podávané, oba návrhy, ktoré si pamätám, predovšetkým vychádzali z materiálu, ktorý pripravovalo ministerstvo vnútra, a boli to zákony, ktoré vyberali ten text, ktorý bol pripravený ešte v surovej forme a v oklieštenej forme, preto som vždy hovoril, že dovoľte, aby sme počkali na komplexné riešenie tejto otázky, ktorá vlastne v tejto chvíli aj prichádza, a určite aj v druhom čítaní bude priestor pre širokú diskusiu a prípadné pozmeňovacie návrhy, preto sa v prvom čítaní obmedzím iba na veľmi rýchly popis funkčnosti tohto mechanizmu. Tie základné prvky sa delia zhruba asi na tri časti, jedno je to aktívna ochrana, kde vstupuje do vzťahu medzi zamestnávateľom a zamestnancom, ktorý takúto protispoločenskú činnosť oznámi, inšpektorát práce, ktorý blokuje negatívne pracovnoprávne úkony voči zamestnancovi po dobu ochrany, ktorá je počas vyšetrovania takejto činnosti, a keď prokuratúra vzhliadne, že sú to údaje závažné, ktoré poukazujú na závažnú činnosť, obidva spôsoby sa môžu konať, tak by som povedal, verejne, to znamená od začiatku po oznámení bude zamestnávateľ vedieť, že tento zamestnanec je pod konkrétnou ochranou, čo teda bude jasné pre samotného zamestnávateľa, že tento človek urobil určité oznámenie a nemôže voči nemu vykonať žiadny negatívny pracovnoprávny úkon, rovnako tak je to možné urobiť aj v nejakej dôvernej podobe, to znamená, bude mať potvrdenie zamestnanec a v momente, keď dôjde k negatívnemu pracovnoprávnemu úkonu, môže požiadať o zrušenie tohto úkonu inšpektorát práce tým, že bude mať práve potvrdenie od prokuratúry, ale do momentu, dokiaľ sa sám nevyjadrí, že tú ochranu chce, bude vlastne zamestnávateľ neinformovaný o tomto type ochrany. Základným rozdielom ďalej je aj to, čo sa všetko vlastne pokrýva v rámci tohto zákona. Predchádzajúce návrhy hovorili hlavne o korupcii, čo je presne ten nie úplne správny prístup a mimoriadne zužujúci prístup, pretože zahŕňali predovšetkým konania, ktoré sa tak v novinárskej skratke označia korupciou, ale neboli tam zahrnuté všetky trestné činy. V tejto chvíli zákon predovšetkým chráni vo všetkých odsekoch poškodzovanie finančných záujmov európskych spoločenstiev, machinácie pri verejnom obstarávaní a verejnej dražbe, trestné činy verejných činiteľov, trestné činy korupcie a všetky ostatné trestné činy, čiže všetky trestné činy, za ktoré možno udeliť trest odňatia slobody s hornou hranicou trestnej sadzby prevyšujúcou 3 roky. Okrem týchto trestných činov však medzi závažnú protispoločenskú činnosť budeme radiť aj správne delikty, za ktoré možno uložiť pokutu s hornou hranicou najmenej 50-tisíc eur. Čiže tá šírka ochrany, dá sa povedať, oproti dvom návrhom, ktoré tu boli z radov pravicových strán, sú podstatne širšie, a teda naozaj chránia celé spektrum, pretože samotná korupcia v zmysle trestného zákona je len dávanie a preberanie úplatku a už potom neboli monitorované všetky tie ostatné výhody a protispoločenské činnosti, ktoré mohli vyplývať z iných konaní, ktoré síce v novinárskej skratke vykazujú znaky, o ktorých sa všeobecne hovorí korupcia, ale priamo v skutkovej podstate korupciou nie sú a sú dajme tomu napríklad machináciou vo verejnej súťaži alebo zneužívaním právomoci verejného činiteľa. Tou druhou časťou je, samozrejme, rozšírenie povinností pre spoločnosti nad 50 zamestnancov, mnohé z nich už tieto pravidlá oznamovania protispoločenskej činnosti majú, je to teda zavedenie určitého štandardu aj v súkromných firmách, aby mali možnosť zamestnanci oznamovať takéto konanie, každý štatutárny orgán musí poveriť príslušnú osobu, ktorá bude takéto podnety evidovať a vybavovať a, samozrejme, je tam aj otázka zmeny, ktorá, to je tá tretia časť, ktorá hovorí o antidiskriminačnom zákone, kde vlastne je možné následne podávať žalobu v súvislosti práve s konaním, ktoré smeruje k oznámeniu protispoločenskej činnosti. Myslím si, že teda tak šírka tohto zákona aj veci, ako to pokrýva, je nastavená dobre. Spolupráca s inšpektorátom práce, tu sa chcem poďakovať ministerstvu práce, sociálnych vecí, vo veľmi flexibilnému prístupu k plneniu tohto zákona, budeme pozorne monitorovať náročnosť práce, ktorá bude vyplývať z tohto zákona a, samozrejme, sme pripravení podporiť aj personálne, aj finančne inšpektorát práce, aby funkčnosť všetkých opatrení z tohto zákona bola naozaj dobrá. Samozrejme, sme pripravení v prípade ďalších návrhov v druhom čítaní diskutovať o vylepšeniach tohto zákona. Ďakujem pekne za podporu tohto zákona.